ליטל שוורץ

ליטל שוורץ (נולדה ב-15 בנובמבר 1976) היא סטנדאפיסטית, קומיקאית, שחקנית, תסריטאית ומדבבת ישראלית. שוורץ נולדה, גדלה והתחנכה בקריית ים. בנעוריה למדה בתיכון רודמן בעיר מגוריה. בצה"ל שירתה באגף להכוונת חיילים משוחררים. לאחר שחרורה מהצבא למדה משחק ודרמה במשך שלוש שנים בבית הספר למשחק של סמינר הקיבוצים. בסיום לימודי המשחק שיחקה בין היתר בהצגות בתיאטרון הקיבוץ, התיאטרון של אורנה פורת, תיאטרון מדיטק בחולון, בפסטיבל תיאטרון קצר בצוותא ובמופעי פרינג'. במקביל לתיאטרון החלה לכתוב מופע סטנדאפ משלה, יחד עם שי בן עטר ורן דברת. ב-2003 גילמה תפקיד אורח בעונה השישית של הסיטקום "שמש". בשנת 2007 שוורץ פרצה לתודעה כאשר החלה להופיע בפינה קומית בתוכניתו של יאיר לפיד, לאחר שצפה בה באחת מהופעותיה. בשנת 2008 השתתפה כחברת מערכת בתוכניתה של עינב גלילי, "באה בטוב", ובאותה שנה הצטרפה כסטנדאפיסטית לתוכנית "צחוק מעבודה", בהנחיית שלום אסייג לצידם של יעקב כהן, שחר חסון, קובי מימון, אורי חזקיה וארז שלם, והמשיכה להשתתף בה לאורך שבע עונות התוכנית. ב-2010 השתתפה בתור שופטת בתוכנית "היפה והחנון", הנחתה לצד שלומי קוריאט את התוכנית "קבלת שבת" בערוץ 24, והתמודדה בשעשועון שהנחה אברי גלעד "שחקו אותה בגדול". בספטמבר 2011 השתתפה בתור חברת פאנל קבועה בתוכנית הקומית "אז מה היה לנו השנה?" בערוץ 10, שכללה סיכום קומי של אירועי שנת תשע"א, בהנחיית אורי גוטליב. בין השנים 2009–2010 גילמה את כרמל עג'מי בסדרת הטלוויזיה שיצרה לימור נחמיאס "גירושים נפלאים" ששודרה ב-YES לצד אסי לוי, דב נבון ואורנה פיטוסי. כמו כן השתתפה בדיבוב מספר סרטים וסדרות אנימציה בטלוויזיה, ובהם: "מסביב לעולם עם פליקס", "קובי קובי", "אגדת טרזן", "קיד פאדל" ו"המחליפים". משנת 2013–2018 הייתה שותפה שוורץ ביצירת קומדיית המצבים "חברות" יחד עם שי בן עטר, ליאת שביט ויואב גרוס, ששודרה בערוץ 10, ובה גם כיכבה, לצד קובי מימון, לירית בלבן, מגי אזרזר, לירון ויסמן ואחרים. בשנת 2015 החלה להנחות בתוכנית "מלחמת המינים" לצידו של שלום אסייג. באותה השנה החלה לשחק במחזה "פאניקה" בתיאטרון הבימה, בתפקיד דייזי (לסירוגין עם טלי אורן). במרץ 2017 החלה לככב בסדרת מערכונים משלה בשם "שוורץ" ששודרה בערוץ 10. ביולי 2018 החל שידור העונה השנייה של סדרת הנוער "כפולה", בה השתתפה בדמותה של רננה, סוכנת המוסד. באותה שנה, שיחקה בתפקיד הראשי בסרט העצמאי הקצר "יום רגיל", לצד בת-אל מוסרי ודובר קוסשווילי. בשנת 2019 הגישה את התכנית "השופטת ליטל" ב"כאן חינוכית". בשנת 2020 החלה להגיש את התוכנית "קובי וליטל החיים עצמם" בערוץ רשת 13, בה שבה לשתף פעולה עם קובי מימון. ב-2021 שיחקה בסדרה "מותק בול באמצע" בתפקיד חברת הכנסת עופרי בן לולו-אלול, ובסדרה "זאת שלי" בערוץ ניקלודיאון, בתפקיד סימה וגם שיחקה בסדרה היורשת את הדמות אהובה. ב-2024 שיחקה בסרטו של שמי זרחין "חמדה" לצדו של ששון גבאי. שוורץ היא בת זוגו של איש הסאונד אייל ימין, ולהם שתי בנות. הם מתגוררים בתל אביב. מדיה וקבצים בנושא ליטל שוורץ בוויקישיתוף ליטל שוורץ, ברשת החברתית אינסטגרם ליטל שוורץ, סרטונים בערוץ היוטיוב ליטל שוורץ, במיזם "אישים" לתיעוד היצירה הישראלית ליטל שוורץ, במסד הנתונים הקולנועיים IMDb (באנגלית) ליטל שוורץ, באתר "אידיבי", מאגר הידע העברי לקולנוע ישראלי ועולמי הדס בשן, אני, ליטל שוורץ, באתר ynet, 2 באוקטובר 2007 ערן סויסה, ליטל שוורץ לא באה בטוב, באתר nrg‏, 10 ביוני 2008 ענת סלונים, ‏הכי מושך בגבר? הארנק, באתר ‏מאקו‏, 2 ביוני 2009 מערכת נענע10, סלבס בריבוע - ליטל שוורץ, באתר nana10‏, 12 בינואר 2011 רינה זיסמנוביץ, קפה עם ליטל שוורץ, 31 באוקטובר 2011 מערכת גיא פינס, עושה עבודה מצחוק: "חברות" של ליטל שוורץ יוצאת לדרך, באתר nana10‏, 23 באפריל 2013 תמי פולק, ליטל שוורץ: "אני לא גסה כמו שאומרים עלי", באתר nrg‏, 9 ביוני 2013 לי-אור אברבך, ‏" כל כך הרבה 'לא' קיבלתי. היום אני קובעת מה אני עושה, איך אני עושה ואני קובעת מי יעשה איתי מה. אני לא מרצה יותר אף אחד", באתר גלובס, 18 באוגוסט 2015 יוני פרוים, ליטל שוורץ: "למדתי מהטעויות של אורנה בנאי", באתר ynet, 19 באוגוסט 2015 אור סופר, ‏ליטל שוורץ: אני פמיניסטית כשנוח לי, באתר onlife,‏ 21 בינואר 2016 נבו זיו, לא צחוק, באתר "ידיעות אחרונות", 24 במרץ 2017 ערן סויסה, "יש לי חרדות מטורפות, בלי הכדורים אני לא חיה", באתר ישראל היום, 21 ביוני 2018 יהודה נוריאל, צוחקת אחרונה, באתר "ידיעות אחרונות", 25 בספטמבר 2018 שיר זיו, "להגיד לאישה שהיא רזתה זו מחמאה. נשים אוהבות לשמוע את זה", באתר ישראל היום, 14 בינואר 2021 אפרת וכטל, ‏ואז הקהל צחק, וליטל שוורץ התחילה לבכות, באתר ‏מאקו‏, 20 ביוני 2024